Արարատ (թերթ)

«Արարատ», ազգային, քաղաքական եւ գրական երկօրեայ, յետագային՝ օրաթերթ, Լիբանանահայ օրաթերթ եւ պաշտօնական օրկան Լիբանանի Սոցիալ դեմոկրատ Հնչակեան կուսակցութեան (Ս.Դ.Հ.Կ.-ի)։ Հիմնադրուած է Նոյեմբեր 1937-ին Պէյրութի մէջ (Լիբանան)։ Ունեցած է քաղաքական, լրատուական, մշակութային եւ մարզական հարուստ բովանդակութիւն։ Կարեւոր եւ ազդեցիկ դեր ունեցած է Լիբանահայ կեանքին մէջ։

Յունիս 2001-էն կը շարունակէ լոյս տեսնել որպէս շաբաթաթերթ։ Արտօնատէրեր՝ Գրիգոր Հաճընլեան, 1992-էն՝ «Մասիս» հրատարակչական ընկերութիւն։ Պատասխանատու տնօրէններ՝ Օննիկ Ճամպուլեան, 1992-95-ին՝ Ժիրայր Նայիրի (Թոսունեան) եւ 1995-էն՝ Հրանա Գանգրունի (Աբիսալոմ Գրըշըքեան)։ Խմբագիրներ՝ Արմենակ Էլոյեան, Արսէն Կիտուր, Միհրան Սեֆերեան, Արմէն Դարիպ, Վահան Տօնապետեան, Յովսէփ Ճիռեան, Ասատուր Էլճանեան, Հրանա Գանգրունի, Ժիրայր Նայիրի, Ահարոն Շխրտմեան, Աւետիս Փոշօղլեան։

 Նիւթեր 
Կը տպագրէ նիւթեր Հնչակեան կուսակցութեան պատմութեան եւ արդի գործունէութեան վերաբերեալ, կ՚անդրադառնայ արեւմտահայութեան պատմական ճակատագրի հարցերուն։ Կը լուսաբանէ հայկական, լիբանանեան եւ միջազգային քաղաքական, տնտեսական, մշակութային, գիտական եւ մարզական անցուդարձը։ Նոր տարուան առիթով կը հրատարակէ բացառիկ համարներ։ Յատուկ համարներ հրատարակած է նաեւ Եղեռնի 50-ամեակի եւ արաբերէնով՝ 80-ամեակի առիթով։ Տարբեր ժամանակներու լոյս ընծայած է «Արարատ շաբաթօրեակ» (1949-54, խմբագիր՝ Յակոբ Պարսումեան), «Արարատ գրական» (1956-65, խմբագիր՝ Յակոբ Նորաշխարհեան), «Արարատ մարզական» (1956-58, խմբագիր՝ Գէորգ Տարօնի. վերահրատարակուած է 1992-ին, խմբագիրներ՝ Գրիգոր Քէօշկերեան, Կարօ Գոճաւագեան, Աւետիս Փոշօղլեան) եւ «Արարատ երիտասարդական» (1985-92, խմբագիրներ՝ Եղիկ Ճէրէճեան, Աւետիս Փոշօղլեան) յաւելուածները։

 Նշումներ 

 Kevork Yazdjian, Lebanese-Armenian press in 2002, Yerevan, 2004, 47 p. ISBN 99930-4-293-5

 Արտաքին յղումներ 

 Պաշտօնական կայքէջը

Ստորոգութիւն:Պարբերականներ այբբենական կարգով
Ստորոգութիւն:Լիբանանի հայկական պարբերականներ
Ստորոգութիւն:Հայկական պարբերականներ